Varehuskæden Bilka betaler nu en millionbøde for at have vildledt sine kunder.

Det skriver Forbrugerombudsmanden i en pressemeddelelse.

Eksempel: Et af forholdene var en Char-broil Platinum 4400 Grill, der blev markedsført som et kombinationstilbud til 6.999 kroner, hvis man købte betræk og rotisseri med.

Normalprisen for kombinationen blev samtidig oplyst til 18.397, og grillen alene stod til 16.999 kr.

Forbrugerombudsmanden har vurderet, at prisen for grillen uden udstyr ikke var en reel pris, da ingen forbruger ville købe grillen til den pris, når de kunne få grill-tilbehør med og betale over 10.000 kroner mindre.

Prisen kunne derfor ikke danne grundlag for en prissammenligning og et besparelsesudsagn.

Kilde: Forbrugerombudsmanden

"Bilka havde markedsført grill, cykler og støvsugere med besparelser, der ikke var reelle", skriver forbrugermyndigheden.

Bilkas ejer, Salling Group, der i december 2019 blev politianmeldt af Forbrugerombudsmanden, har accepteret at betale bøden på tre millioner kroner.

– Selvfølgelig kan vi begå fejl og i enkelte tilfælde tolke lidt anderledes end Forbrugerombudsmanden, men her var vi tidligere for langt fra Forbrugerombudsmandens tolkning. Det er ikke godt nok, og det skal vi gøre bedre, siger Henrik Schmidt, der er indkøbsdirektør for Bilka nonfood.

Solgte grill i næsten et år

En grill af mærket Char-broil var fra 2018 til 2019 i en periode på næsten et år at finde i Bilkas tilbudsaviser som tilbud med besparelser på over 50 procent.

Med tilbuddet fulgte udstyr til grillen, men købte man grillen uden grilludstyr, var der knap så mange penge at spare.

"Forbrugerombudsmanden har vurderet, at prisen for grillen uden udstyr ikke var en reel pris, da ingen forbruger ville købe grillen til den pris, når de kunne få grill-tilbehør med og betale over 10.000 kroner mindre", skriver Forbrugerombudsmanden.

Salling Group tilbyder de kunder, der har købt grillen til normalpris i Bilka, at få differencen betalt tilbage.

- Kunder kan fortsat henvende sig i Kundeservice i deres lokale varehus, uanset om købet til normalpris blev foretaget online eller i en fysisk butik, skriver Salling Group.

Har du købt grillen, kan du læse mere på Bilkas hjemmeside.

Har før fået bøde

Også førpriser på cykler og støvsugere hos varehuskæden er blevet vurderet til at være overdrevne, lyder det fra forbrugermyndigheden.

Ifølge lovgivningen må en vare maksimalt være på tilbud to uger ad gangen, for at det kan kaldes tilbud, ellers bliver forbrugerne vildledt.

Det siger loven Ifølge markedsføringslovens § 5, sammenholdt med § 8, må erhvervsdrivende ikke anvende vildledende oplysninger, hvis de er egnet til at påvirke forbrugernes købsbeslutning.

Markedsføringslovens § 5 har følgende ordlyd:

”§ 5. En erhvervsdrivendes handelspraksis må ikke indeholde urigtige oplysninger eller i kraft af sin fremstillingsform eller på anden måde vildlede eller kunne forventes at vildlede gennemsnitsforbrugeren, uanset om oplysningerne er faktuelt korrekte.

Kilde: Forbrugerombudsmanden

Men det er ikke første gang, at Salling Group er kommet i myndighedens søgelys og er blevet straffet for sine tilbud i varehuset.

I maj sidste år blev selskabet idømt en bøde på 700.000 kroner netop som følge af vildledende markedsføring ved tilbud. Dengang lod Bilka forstå, at de ville rette ind og følge anvisningerne fra Forbrugerombudsmanden fremover.

Og i forbindelse med ”Black Friday” den 24. november 2017 solgte Bilka ifølge Forbrugerombudsmanden en cykel med en tilbudspris på 4.999,5 kroner.

Det var ifølge tilbuddet en besparelse på 50 procent i forhold til en normalpris på 9.999 kroner.

Men cyklen havde allerede været til salg til den oplyste tilbudspris på 4.999,5 kr. i halvanden måned forud for Black Friday-tilbuddet.

- Det er desværre ikke første gang, at virksomheder føler sig fristet til at markedsføre varer med urealistiske normalpriser. Det må man naturligvis ikke. Forbrugerne må ikke vildledes til at tro, at et tilbud er bedre, end det er, siger forbrugerombudsmand Christina Toftegaard Nielsen.